TLAČOVÁ SPRÁVA

Opatovský nahral dueto s Bagárovou

(8. 4. 2010)

Robo Opatovský rozšíril počet žien, s ktorými doteraz nahral spoločnú pesničku. Po Jane Kirschner, Lucii Vondráčkovej, Ilone Csákovej a Beáte Dubasovej si tentoraz vybral mladučkú českú speváčku Moniku Bagárovú.

Finalistka  Česko Slovenskej SuperStar Monika Bagárová  nahrala svoju prvú skladbu na Slovensku. Pozval ju Robo Opatovský, ktorý sa netají tým, že ho zaujala už v televíznej súťaži. „Jej hlas znel veľmi príjemne, hlavne v sprievode klavíra. Navyše sa netajila tým, že má blízko k jazzovým štandardom a ctí si swingovú hudbu,“ vysvetľuje výber Bagárovej Opatovský.

V jeho nahrávacom štúdiu tak v priebehu jedného dňa vzniklo z pesničky „Prší“ unikátne dueto, v ktorom aj Monika spieva po slovensky.

„Je Moraváčka, slovenčina jej nerobí problémy. Nahrávanie išlo veľmi dobre, naše hlasy do seba naozaj kompaktne zapadli. Bude to určite vydarený song.“

O čosi nervóznejšia bola z práce v štúdiu Monika Bagárová, veď išlo o jej prvé nahrávanie vôbec. „Mala som trochu strach pred naším prvým stretnutím, no porozumeli sme si veľmi dobre. Obaja máme radi jazz, soul aj R’n’B. Ďakujem za možnosť zaspievať si s Robom,“ povedala Bagárová.

Dueto „Prší“ sa nachádza na reedícii výberovky hitov Roba Opatovského 2009 - 1996. CD vyšlo koncom mája a nechýba na ňom ani Robov veľký hit  „Niečo máš“. 

Robo dokonca po dobrej skúsenosti s Monikou nevylučuje, že pre ňu napíše ďalšie pesničky. „Je veľmi talentovaná, výborne cíti muziku. Ak bude na sebe pracovať, má šancu stať sa česko-slovenskou hviezdou.“

